Oos-Kaap-plaasmoord: Boer se naam bekendBrent Gibbons. Foto: Facebook Kapt. Ursula Roelofse, woordvoerder van die polisie, het aan Maroela Media gesê Brent Gibbons (45) en sy vrou, Willemien (43), is deur ŉ enkele verdagte in hul huis oorval en geskiet. Brent is op die toneel dood, terwyl Willemien in ŉ ernstige toestand na ŉ hospitaal in Port Elizabeth gehaas is. “ŉ Boer op een van die naburige plase het Sondagaand die polisie in kennis gestel dat Willemien hom oor die tweerigting-radio geroep en ingelig het dat haar man geskiet is. Hy het toe die polisie gebel en beamptes is dadelik na die plaas, Fonteintjie, toe,” het Roelofse gesê. Volgens Roelofse het polisiebeamptes Brent se liggaam met veelvuldige skietwonde op die kombuisvloer aangetref. Willemien het aan die polisie vertel dat haar man op pad uit was om die waterpomp af te skakel, toe die verdagte in die deur verskyn het. “Die verdagte het Brent glo verskeie kere geskiet en Willemien het die skote gehoor. Toe sy nader hardloop om te kyk wat gebeur, het die verdagte haar ook geskiet,” het Roelofse gesê. Willemien het langs haar man inmekaargesak en die verdagte het te voet gevlug. Sy kon later daarin slaag om by die tweerigting-radio uit te kom en hulp te ontbied. Roelofse het gesê die motief vir die moord word nog ondersoek aangesien dit in dié stadium voorkom asof niks gesteel is nie. Sy kon nie berigte bevestig dat die egpaar se drie jong kinders ook by die huis was ten tyde van die voorval nie. “Dit is nie in dié stadium duidelik wie almal in die huis was toe dit gebeur het nie.” ŉ Saak van moord en poging tot moord word ondersoek.